CELEX: 52010XG0526(01)
Language: ro
Date: 2010-05-11 00:00:00
Title: Concluziile Consiliului din 11 mai 2010 privind dimensiunea socială a educației și formării profesionale

26.5.2010   
            
            
               RO
            
            
               Jurnalul Oficial al Uniunii Europene
            
            
               C 135/2
            
         Concluziile Consiliului din 11 mai 2010 privind dimensiunea socială a educației și formării profesionale
   2010/C 135/02
   CONSILIUL UNIUNII EUROPENE,
   AVÂND ÎN VEDERE:
   
               1.
            
            
               Concluziile Consiliului și ale reprezentanților guvernelor statelor membre, reuniți în cadrul Consiliului din 14 noiembrie 2006 cu privire la eficiență și echitate în domeniul educației și formării profesionale (1), prin care statele membre au fost invitate să asigure sisteme de educație și formare profesională echitabile care să vizeze furnizarea de oportunități, acces, tratament și rezultate care să fie independente de cadrul socioeconomic și de alți factori care pot conduce la dezavantaje educaționale.
            
         
               2.
            
            
               Recomandarea Parlamentului European și a Consiliului din 18 decembrie 2006 privind competențele-cheie pentru învățarea de-a lungul vieții (2), care evidențiază importanța dezvoltării ofertei de competențe-cheie pentru toți și a elaborării unei oferte adecvate pentru cei care, din cauza dezavantajelor educaționale, au nevoie de sprijin special pentru îndeplinirea potențialului lor educațional.
            
         
               3.
            
            
               Rezoluția Consiliului din 15 noiembrie 2007 privind noile competențe pentru noi locuri de muncă (3), care a subliniat necesitatea de a anticipa cerințele în materie de competențe și de a crește nivelurile generale de competențe, acordând prioritate educației și formării profesionale a persoanelor slab calificate și expuse riscului de excluziune economică și socială.
            
         
               4.
            
            
               Rezoluția Consiliului din 23 noiembrie 2007 privind modernizarea universităților pentru o Europă competitivă într-o economie globală bazată pe cunoaștere (4), care a reafirmat importanța sporirii oportunităților de învățare de-a lungul vieții, a extinderii accesului la învățământul superior astfel încât să includă adulții și noi categorii de persoane aflate într-un proces de învățare, precum și a dezvoltării dimensiunii de învățare pe tot parcursul vieții a universităților.
            
         
               5.
            
            
               Concluziile Consiliului din 22 mai 2008 privind învățarea în rândul adulților (5), care au evidențiat necesitatea de a crește nivelurile de competențe ale unui număr încă semnificativ de lucrători slab calificați și care au subliniat contribuția învățării în rândul adulților la promovarea coeziunii sociale și a dezvoltării economice.
            
         
               6.
            
            
               Decizia nr. 1098/2008/CE a Parlamentului European și a Consiliului din 22 octombrie 2008 privind Anul European de Luptă împotriva Sărăciei și a Excluziunii Sociale (2010) (6), care precizează că lipsa competențelor și a calificărilor de bază adaptate la cerințele pieței forței de muncă reprezintă o barieră majoră în calea incluziunii sociale.
            
         
               7.
            
            
               Concluziile Consiliului și ale reprezentanților guvernelor statelor membre, reuniți în cadrul Consiliului din 21 noiembrie 2008 privind viitoarele priorități ale cooperării europene consolidate în domeniul educației și al formării profesionale (VET) (7), care au subliniat faptul că VET favorizează nu numai competitivitatea, performanțele întreprinderilor și inovarea în contextul unei economii globalizate, ci și echitatea, coeziunea, dezvoltarea personală și cetățenia activă, precum și faptul că atractivitatea sa ar trebui promovată în rândul tuturor grupurilor vizate.
            
         
               8.
            
            
               Concluziile Consiliului și ale reprezentanților guvernelor statelor membre, reuniți în cadrul Consiliului din 21 noiembrie 2008, privind pregătirea tinerilor pentru secolul XXI: un program de cooperare europeană pe plan școlar (8), prin care statele membre au fost invitate să asigure accesul la oportunități și servicii de înaltă calitate în domeniul educației, în special pentru copiii și tinerii care pot fi dezavantajați de circumstanțe personale, sociale, culturale și/sau economice.
            
         
               9.
            
            
               Concluziile Consiliului din 26 noiembrie 2009 privind educația copiilor proveniți din familii de migranți (9), prin care statele membre au fost invitate să ia măsurile adecvate la nivelul solicitat de responsabilitate – local, regional sau național – pentru a se asigura că tuturor copiilor li se oferă șanse egale și echitabile, precum și sprijinul necesar pentru a își dezvolta potențialul la maximum, indiferent de proveniență.
            
         
               10.
            
            
               Rezoluția Consiliului din 27 noiembrie 2009 privind un cadru reînnoit pentru cooperarea europeană în domeniul tineretului (2010-2018) (10), care a invitat statele membre să asigure tinerilor un acces egal la educație și formare profesională de înaltă calitate la toate nivelurile și să promoveze legături mai bune între educația formală și învățarea non-formală,
            
         ȘI AVÂND ÎN VEDERE ÎN SPECIAL:
   Concluziile Consiliului din 12 mai 2009 privind un cadru strategic pentru cooperarea europeană în domeniul educației și formării profesionale („ET 2020”) (11), care a identificat promovarea echității, a coeziunii sociale și a cetățeniei active drept unul din cele patru obiective strategice ale sale și care a definit cinci niveluri de referință pentru performanța medie europeană („criterii de referință europene”) care pun de asemenea un accent sporit pe asigurarea echității.
   ȘI DIN PERSPECTIVA:
   Conferinței privind Educația inclusivă: o modalitate de promovare a coeziunii sociale, desfășurate la Madrid la 11-12 martie 2010.
   CONSTATÂND CĂ:
   Sistemele de educație și formare profesională din UE trebuie să asigure atât echitatea, cât și excelența. Îmbunătățirea nivelului de pregătire și asigurarea unor competențe-cheie pentru toți sunt fundamentale nu doar pentru creșterea economică și competitivitate, ci și pentru reducerea sărăciei și stimularea incluziunii sociale.
   Incluziunea socială prin educație și formare profesională ar trebui să asigure șanse egale de acces la o educație de calitate, precum și un tratament echitabil, inclusiv prin adaptarea ofertei la cerințele individuale. În același timp, ar trebui să asigure șanse egale pentru atingerea celor mai bune rezultate, prin urmărirea garantării unui înalt nivel de competențe-cheie pentru toți.
   CONȘTIENT DE FAPTUL CĂ:
   Sistemele de educație și formare profesională contribuie în mod semnificativ la promovarea coeziunii sociale, a cetățeniei active și a realizării personale în societățile europene. Acestea au potențialul de a promova mobilitatea socială ascendentă și de a întrerupe ciclul de sărăcie, dezavantaje sociale și excluziune. Rolul acestora ar putea fi consolidat în continuare prin adaptarea lor la diversitatea mediilor de proveniență ale cetățenilor în ceea ce privește bogăția culturală, cunoștințele și competențele existente, precum și cerințele de învățare.
   Educația nu este nici singura cauză a excluziunii sociale, nici unica soluție la aceasta. Este puțin probabil ca măsurile educaționale să atenueze singure impactul dezavantajelor multiple, prin urmare sunt necesare abordări multisectoriale care pot corobora aceste măsuri cu politici sociale și economice mai ample.
   Sporirea competitivității internaționale necesită înalte competențe profesionale combinate cu capacitatea de a crea, inova și lucra în medii multiculturale și multilingvistice. Împreună cu presiunea demografică, acest lucru face să fie și mai important ca sistemele de educație și formare profesională să crească nivelurile generale de pregătire, asigurând totodată posibilitatea ca toate persoanele, tinere și adulte – indiferent de nivelul lor socioeconomic sau de situația personală –, să-și dezvolte potențialul la maximum prin învățarea pe tot parcursul vieții. Din acest punct de vedere, ar trebui acordată o atenție deosebită nevoilor persoanelor cu cerințe educaționale speciale, ale persoanelor provenite din familii de migranți și ale celor aparținând comunității rome.
   Întrucât efectele sociale ale crizei economice sunt în continuare vizibile – și în contextul Anului European de Luptă împotriva Sărăciei și a Excluziunii Sociale (2010) (12) –, este clar că încetinirea creșterii economice a lovit puternic grupurile cele mai defavorizate, punând în pericol totodată eforturile bugetare care vizează aceste grupuri.
   RECUNOAȘTE CĂ:
   Pentru ca Europa să fie competitivă și prosperă printr-o economie bazată pe cunoaștere, pe baza unor rate ridicate și durabile de ocupare a forței de muncă și a unei coeziuni sociale consolidate – astfel cum prevede strategia Europa 2020, educația și formarea profesională într-o perspectivă de învățare pe tot parcursul vieții joacă un rol fundamental. Asigurarea unor competențe-cheie pentru toți pe o bază de învățare pe tot parcursul vieții va avea un rol fundamental în îmbunătățirea capacității de inserție profesională, a incluziunii sociale și a împlinirii personale.
   În contextul criteriilor de referință europene convenite în cadrul strategic ET 2020 pentru cooperarea europeană în domeniul educației și formării profesionale, există o necesitate imperioasă de a reduce numărul actual de persoane cu un nivel scăzut de competențe de bază – în special lectura (pentru care datele indică faptul că, în medie, un elev din patru nu poate citi și scrie corect) – și de a reduce și mai mult numărul celor care părăsesc în mod prematur sistemul de educație și formare profesională, precum și necesitatea de a crește participarea la educația și îngrijirea preșcolară, de a crește numărul tinerilor cu o calificare la nivel terțiar, precum și de a spori participarea adulților la învățarea pe tot parcursul vieții. Aceste cerințe sunt acute mai ales în cazul celor care provin din medii defavorizate, care au o tendință statistică de a avea rezultate scăzute în mod substanțial față de fiecare dintre criteriile de referință. Obiectivele cadrului strategic pot fi atinse în mod adecvat doar răspunzând cerințelor celor confruntați cu riscul excluziunii sociale.
   CONSIDERĂ CĂ:
   Diferențele privind nivelul de incluziune socială atins de statele membre indică faptul că se pot aduce încă îmbunătățiri semnificative în vederea reducerii inegalităților și excluziunii în cadrul UE, atât prin modificări structurale, cât și prin sprijin suplimentar pentru cursanții expuși riscului de excluziune socială. Echitatea și excelența nu se exclud reciproc, ci sunt complementare și trebuie urmărite atât la nivel național, cât și la nivel european. Deși situația diferă de la un stat membru la altul, cooperarea europeană poate ajuta la identificarea modalităților de promovare a incluziunii și echității sociale, fără a compromite excelența.
   Sistemele care susțin standarde înalte de calitate pentru toți și consolidează responsabilizarea, care promovează abordări personalizate favorabile incluziunii, care susțin intervenția timpurie și care vizează în special cursanții defavorizați pot constitui factori importanți de promovare a incluziunii sociale.
   Schemele de sprijin pentru elevi/studenți, cum ar fi bursele, împrumuturile și beneficiile nepecuniare suplimentare, pot juca un rol important în facilitarea accesului egal, în special în învățământul superior. Având în vedere presiunea sporită asupra resurselor financiare pentru educație, va fi esențială sporirea eficienței investițiilor publice; examinarea concepției și impactului unor sisteme de finanțare diferite poate contribui la evidențierea unor opțiuni.
   ÎN CONTINUARE CONSIDERĂ CĂ:
   
      În privința educației timpurii și școlare:
   
   
               1.
            
            
               Participarea la educația și îngrijirea preșcolară de înaltă calitate, cu personal cu înaltă calificare și un raport numeric adecvat între copii și personal, are rezultate pozitive pentru toți copiii și aduce cele mai mari beneficii celor mai defavorizați. Furnizarea de stimulente și sprijin adecvate, adaptarea ofertei la cerințele acestor familii, precum și sporirea accesibilității pot extinde participarea copiilor provenind din medii defavorizate (13).
            
         
               2.
            
            
               Asigurarea unei educații de înaltă calitate care să formeze competențe-cheie pentru toți reprezintă unul dintre mijloacele cele mai eficiente de promovare a incluziunii sociale. Este nevoie de sprijin suplimentar pentru școlile care au un procent ridicat de elevi proveniți din mediile defavorizate.
            
         
               3.
            
            
               Prevenirea cu succes a abandonului școlar timpuriu necesită dezvoltarea cunoașterii grupurilor expuse riscului de abandon școlar (de exemplu datorită situației personale sau socioeconomice sau datorită dificultăților de învățare) la nivel local, regional și național, precum și a unor sisteme pentru identificarea timpurie a persoanelor expuse unui astfel de risc. Ar trebui puse în aplicare strategii cuprinzătoare, transversale, care să furnizeze o serie de politici sistemice și la nivelul unităților de învățământ, vizând diferiții factori care duc la abandonul școlar timpuriu. Sprijinul individualizat pentru elevii expuși riscului poate include oferirea de servicii de învățare personalizată, de consiliere, mentorat și tutorat, ajutoare sociale, precum și activități extrașcolare în sprijinul învățării.
            
         
               4.
            
            
               La nivelul fiecărei unități de învățământ, strategiile de incluziune necesită o conducere fermă și monitorizarea sistematică a rezultatelor și a calității, o predare inovatoare de înaltă calitate sprijinită de o formare profesională, o responsabilizare și o motivare adecvată a cadrelor didactice, cooperarea cu alți specialiști și asigurarea resurselor corespunzătoare. Furnizarea unui sprijin mai integrat pentru cursanții cu cerințe specifice necesită cooperarea cu părinții și cu părțile interesate din comunitate, de exemplu în domenii precum activitățile non-formale și informale de învățare în afara orelor de curs.
            
         
               5.
            
            
               Crearea condițiilor necesare pentru includerea cu succes a elevilor cu cerințe speciale în cadrele generale aduce beneficii tuturor cursanților. Sporirea utilizării abordărilor personalizate, inclusiv a planurilor de învățare individualizate, și exploatarea evaluării în sprijinul procesului de învățare, furnizarea de competențe pentru cadrele didactice în vederea gestionării diversității și beneficierii de aceasta, promovarea utilizării predării și învățării cooperative și extinderea accesului și a participării reprezintă exemple de creștere a calității pentru toți.
            
         
      În privința educației și formării profesionale (VET):
   
   
               —
            
            
               O ofertă profesională diversă, cu un accent mai puternic pe competențele-cheie, inclusiv transversale, poate furniza parcursurile absolut necesare pentru îmbunătățirea calificărilor persoanelor și, astfel, a accesului la piața forței de muncă. În cazul grupurilor defavorizate relevanța VET poate fi sporită prin adaptarea ofertei la cerințele individuale, consolidarea orientării și consilierii, recunoașterea diferitelor forme de educație anterioară, precum și promovarea unor scheme alternative de învățare la locul de muncă. Sporirea participării, în special a persoanelor slab calificate, la educația și formarea profesională continuă este esențială pentru o abordare favorabilă incluziunii active și pentru limitarea șomajului în cazul schimbărilor industriale.
            
         
      În privința învățământului superior:
   
   
               1.
            
            
               Stimularea aspirațiilor și extinderea accesului la învățământul superior pentru studenții proveniți din medii defavorizate necesită consolidarea schemelor de sprijin financiar și a altor stimulente și îmbunătățirea concepției acestora. Împrumuturile accesibile, adecvate și transferabile pentru studenți, precum și bursele acordate după evaluarea situației materiale pot spori cu succes ratele de participare pentru cei care nu își pot permite costurile învățământului superior.
            
         
               2.
            
            
               Parcursurile de învățare mai flexibile și mai diversificate – de exemplu care recunosc studiile anterioare, a studiilor cu frecvență redusă și a învățământului la distanță – pot contribui la reconcilierea învățământului superior cu angajamentele profesionale sau familiale și pot încuraja o participare mai largă. Punerea în aplicare a unor măsuri vizând monitorizarea și creșterea ratei de retenție în învățământul superior, asigurarea unui sprijin individualizat, precum și consolidarea orientării, a mentoratului și a formării de competențe – în special în etapele inițiale ale unui parcurs universitar – pot îmbunătăți ratele de absolvire pentru cursanții defavorizați.
            
         
               3.
            
            
               Sunt necesare eforturi deosebite, în special cu privire la finanțare, pentru a asigura faptul că se iau pe deplin în considerare cerințele studenților defavorizați, care adesea nu pot beneficia de schemele de mobilitate disponibile.
            
         
               4.
            
            
               Combaterea inegalității, a sărăciei și a excluziunii sociale poate fi intensificată prin recunoașterea faptului că instituțiile de învățământ superior au o responsabilitate socială în readucerea beneficiilor cunoașterii în societate, în punerea cunoașterii în serviciul comunității largi – atât la nivel local, cât și la nivel global – și în răspunsul pe care îl dau la nevoile sociale.
            
         
               5.
            
            
               De asemenea, instituțiile de învățământ superior pot de asemenea să își exercite responsabilitatea socială prin punerea resurselor lor la dispoziția cursanților adulți și a celor aflați într-un proces de învățare informală și non-formală, prin consolidarea cercetării privind excluziunea socială, prin promovarea inovării și actualizarea metodologiei și resurselor educaționale.
            
         
      În privința educației adulților:
   
   
               1.
            
            
               Extinderea accesului la educația adulților poate crea noi posibilități pentru incluziunea activă și participarea socială sporită, în special pentru persoanele slab calificate, șomerii, adulții cu cerințe speciale, persoanele în vârstă și migranții. În special în ceea ce îi privește pe aceștia din urmă, învățarea limbii sau a limbilor țării-gazdă joacă un rol important în promovarea integrării sociale, precum și în îmbunătățirea competențelor de bază și a capacității de inserție profesională.
            
         
               2.
            
            
               Învățarea în rândul adulților, oferită într-o diversitate de medii, implicând părți interesate multiple (inclusiv sectoarele public și privat, instituțiile de învățământ superior, comunitățile locale și ONG-urile) și acoperind învățarea în scop personal, civic, social și legat de ocuparea unui loc de muncă, este esențială pentru a ajunge la grupurile defavorizate și expuse riscurilor. În special în ceea ce privește învățarea în scop profesional, mediul de afaceri poate da dovadă de responsabilitate socială corporativă printr-o mai bună anticipare a schimbărilor structurale și prin oferirea de oportunități de recalificare.
            
         
               3.
            
            
               Potențialul de învățare intergenerații poate fi explorat ca mijloc de schimb de cunoștințe și de experiențe și de încurajare a comunicării și solidarității între generațiile mai tinere și cele mai în vârstă, reducând decalajul digital în creștere și izolarea socială.
            
         
      În cadrul unei perspective de învățare pe tot parcursul vieții:
   
   
               —
            
            
               Sistemele de educație și formare profesională cu parcursuri flexibile, care mențin posibilități deschise cât mai mult timp posibil și care evită blocajele, contribuie la depășirea dezavantajelor. De asemenea, acestea contribuie la evitarea marginalizării socioeconomice sau culturale și a baterii pasului pe loc din cauza așteptărilor scăzute. Furnizarea unor orientări pe tot parcursul vieții și validarea competențelor dobândite, inclusiv recunoașterea studiilor și a experienței anterioare, diversificarea modelelor de admitere pentru toate nivelurile de educație și formare profesională, inclusiv învățământul superior și învățarea în rândul adulților, precum și acordarea unei atenții sporite calității și atractivității mediilor de învățare pot facilita tranzițiile pentru cursanți. Sunt necesare modalități inovatoare de furnizare a orientărilor și colaborarea cu alte servicii sociale și cu societatea civilă pentru a ajunge la grupurile defavorizate din afara sistemelor de educație și formare profesională.
            
         PRIN URMARE, INVITĂ STATELE MEMBRE:
   
      În privința educației timpurii și școlare:
   
   
               1.
            
            
               Să asigure un acces extins la educația și îngrijirea preșcolară de înaltă calitate pentru a da un start bun tuturor copiilor – în special celor proveniți din medii defavorizate sau cu cerințe educaționale speciale –, precum și pentru a spori motivația învățării.
            
         
               2.
            
            
               Să îmbunătățească calitatea ofertei în unitățile de învățământ și să reducă diferențele dintre acestea și în interiorul acestora, în vederea contracarării unei posibile marginalizări socioeconomice sau culturale.
            
         
               3.
            
            
               Să se concentreze pe dobândirea competențelor de bază esențiale, în special alfabetizarea, aritmetica elementară și – îndeosebi în cazul elevilor proveniți din familii de migranți – competențe lingvistice.
            
         
               4.
            
            
               Să încurajeze activitățile în rețea între școli, pentru a împărtăși experiența și exemplele de bune practici.
            
         
               5.
            
            
               Să intensifice eforturile de prevenire a abandonului școlar timpuriu, pe baza dezvoltării unor sisteme de alertă timpurie care să identifice elevii expuși riscului; să încurajeze strategii de incluziune la nivelul unităților de învățământ, axate pe calitate și susținute de o conducere și o formare a cadrelor didactice adecvate în cadrul unei perspective de învățare continuă.
            
         
               6.
            
            
               Să elaboreze abordări mai personalizate și răspunsuri sistemice pentru sprijinirea tuturor elevilor, precum și pentru a oferi ajutor suplimentar elevilor proveniți din medii defavorizate și celor cu cerințe speciale.
            
         
               7.
            
            
               Să sporească pertinența educației școlare în vederea creșterii aspirațiilor elevilor și a stimulării nu doar a aptitudinii de învățare, ci și a motivației de învățare.
            
         
               8.
            
            
               Să sporească atractivitatea predării ca profesie, să ofere formare profesională corespunzătoare la locul de muncă și să asigure o conducere fermă a unităților de învățământ.
            
         
               9.
            
            
               Să consolideze răspunderea unităților de învățământ față de societate în general, să consolideze parteneriatele dintre unitățile de învățământ și părinți, mediul de afaceri și comunitățile locale, precum și să integreze în continuare activități formale și non-formale.
            
         
               10.
            
            
               Să promoveze abordări educaționale favorabile incluziunii pentru toți elevii, inclusiv pentru cei cu cerințe speciale, prin transformarea instituțiilor de învățământ în comunități educaționale în care se promovează un simț al incluziunii și al sprijinului reciproc și în care sunt recunoscute talentele tuturor elevilor. Să monitorizeze impactul unor astfel de abordări, în special din perspectiva creșterii procentelor de acces și absolvire ale cursanților cu cerințe speciale la toate nivelurile sistemului educațional.
            
         
      În privința educației și formării profesionale:
   
   
               1.
            
            
               Să consolideze dobândirea de competențe-cheie prin parcursuri și programe profesionale și să abordeze mai eficient cerințele cursanților dezavantajați.
            
         
               2.
            
            
               Să dezvolte mai mult oferta VET care să le permită cursanților să își construiască propriile parcursuri individualizate.
            
         
               3.
            
            
               Să depună eforturi pentru a asigura integrarea corespunzătoare a sistemelor VET în sistemele generale de educație și formare profesională, inclusiv parcursuri flexibile care să permită cursanților să treacă dintr-un sector în altul și către un loc de muncă.
            
         
               4.
            
            
               Să consolideze activitățile de orientare și de consiliere și formarea profesională relevantă a cadrelor didactice pentru a sprijini alegerile de carieră ale studenților/elevilor și tranzițiile în cadrul sistemului de învățământ și de la sistemul de învățământ către locul de muncă. Acest aspect are o importanță deosebită din perspectiva integrării cu succes pe piața muncii și a includerii elevilor/studenților cu cerințe speciale.
            
         
      În privința învățământului superior:
   
   
               1.
            
            
               Să promoveze accesul extins, de exemplu prin consolidarea schemelor de sprijin financiar pentru studenți și prin parcursuri de învățare flexibile și diversificate.
            
         
               2.
            
            
               Să dezvolte politici vizând creșterea ratelor de absolvire a învățământului superior, inclusiv prin consolidarea sprijinului individualizat, a orientării și a mentoratului pentru studenți.
            
         
               3.
            
            
               Să continue eliminarea obstacolelor din calea mobilității de învățare, extinderea oportunităților pentru aceasta, precum și îmbunătățirea calității acesteia, inclusiv prin furnizarea de stimulente adecvate pentru mobilitatea elevilor/studenților provenind din medii defavorizate.
            
         
               4.
            
            
               Să promoveze programe specifice pentru elevii adulți și pentru noi categorii de cursanți.
            
         
      În privința educației adulților:
   
   
               1.
            
            
               Să consolideze politicile pentru a permite persoanelor slab calificate, șomerilor adulți și, după caz, cetățenilor proveniți din familii de migranți să obțină o calificare sau să își îmbunătățească competențele („cu un nivel mai sus”), precum și să extindă oferta unei a doua șanse la educație pentru tinerii adulți.
            
         
               2.
            
            
               Să promoveze măsuri care să asigure că toți au acces la aptitudinile de bază și competențele-cheie necesare pentru a trăi și a învăța în societatea bazată pe cunoaștere, în special alfabetizarea și competențele TIC.
            
         
      Și, în general, să consolideze dimensiunea socială a sistemelor de educație și formare profesională prin:
   
   
               1.
            
            
               Sporirea flexibilității și permeabilității parcursurilor educaționale și înlăturarea obstacolelor din calea participării și a mobilității în cadrul sistemelor de educație și formare profesională, precum și între acestea.
            
         
               2.
            
            
               Dezvoltarea unor legături mai strânse între domeniul educației și domeniul muncii și societate în general, în vederea consolidării capacității de inserție profesională și a cetățeniei active.
            
         
               3.
            
            
               Instituirea unor sisteme pentru validarea și recunoașterea studiilor anterioare, inclusiv învățarea informală și non-formală, și sporirea utilizării orientării pe tot parcursul vieții în rândul cursanților dezavantajați și slab calificați.
            
         
               4.
            
            
               Evaluarea impactului și a eficienței măsurilor de sprijin financiar care vizează persoanele defavorizate, precum și a efectelor concepției sistemelor și structurilor educaționale asupra persoanelor defavorizate.
            
         
               5.
            
            
               Luarea în considerare a colectării de date privind rezultatele, ratele de abandon și mediile socioeconomice ale cursanților, în special în educația și formarea profesională, învățământul superior și educația adulților.
            
         
               6.
            
            
               Luarea în considerare a stabilirii unor obiective cuantificate în domeniul incluziunii sociale prin educație, corespunzătoare situației din fiecare stat membru.
            
         
               7.
            
            
               Luarea în considerare a dezvoltării unei abordări integrate a acestor obiective, în coordonare cu alte politici.
            
         
               8.
            
            
               Alocarea unor resurse adecvate pentru elevii și școlile defavorizate și, dacă este cazul, extinderea utilizării Fondului social european și a Fondului european de dezvoltare regională pentru a reduce excluziunea socială prin educație.
            
         PRIN URMARE, INVITĂ STATELE MEMBRE ȘI COMISIA:
   
               1.
            
            
               Să continue cooperarea privind prioritatea strategică a promovării echității, coeziunii sociale și cetățeniei active, prin utilizarea activă a metodei deschise de coordonare în contextul cadrului strategic pentru cooperarea europeană în domeniul educației și formării profesionale („ET 2020”) și prin punerea în aplicare a dimensiunii sociale a proceselor de la Bologna și de la Copenhaga și prin adoptarea de măsuri în acord cu concluziile din 2008 ale Consiliului privind învățarea în rândul adulților.
            
         
               2.
            
            
               Să facă eforturi pentru a valorifica activ fiecare linie de acțiune din Programul de învățare de-a lungul vieții și, dacă este cazul, Fondul social european, Fondul european de dezvoltare regională și programul Progress, în vederea consolidării incluziunii sociale prin educație și formare profesională, precum și să pună în continuare un accent puternic pe această dimensiune în propunerile pentru următoarea generație de programe.
            
         
               3.
            
            
               Să promoveze și să susțină participarea mai largă a cursanților proveniți din medii defavorizate sau a celor cu cerințe speciale la schemele, parteneriatele și proiectele de mobilitate transnațională, în special cele stabilite în cadrul Programului de învățare de-a lungul vieții.
            
         
               4.
            
            
               Să sprijine cercetarea comparativă privind eficiența politicilor pentru sporirea echității în educație și formarea profesională, să extindă baza de cunoaștere în cooperare cu alte organizații internaționale și să asigure o diseminare largă a rezultatelor cercetării.
            
         
               5.
            
            
               Să promoveze rolul educației și formării profesionale ca instrumente-cheie pentru îndeplinirea obiectivelor incluziunii sociale și ale procesului de protecție socială.
            
         
      (1)  JO C 298, 8.12.2006, p. 3.
   
      (2)  JO L 394, 30.12.2006, p. 10.
   
      (3)  JO C 290, 4.12.2007, p. 1.
   
      (4)  Documentul 16096/1/07 REV 1.
   
      (5)  JO C 140, 6.6.2008, p. 10.
   
      (6)  JO L 298, 7.11.2008, p. 20.
   
      (7)  JO C 18, 24.1.2009, p. 6.
   
      (8)  JO C 319, 13.12.2008, p. 20.
   
      (9)  JO C 301, 11.12.2009, p. 5.
   
      (10)  JO C 311, 19.12.2009, p. 1.
   
      (11)  JO C 119, 28.5.2009, p. 2.
   
      (12)  A se vedea nota de subsol nr. 6.
   
      (13)  În sensul prezentului text, sintagma „medii defavorizate” desemnează de asemenea, după caz, cursanții cu cerințe speciale de învățare.